**Методолошке основе система националних рачуна**

Систем националних рачуна састоји се од кохерентног, конзистентног и интегрисаног сета макроекономских рачуна у којем су кључне макроекономске варијабле приказанe као салда или као трансакције (нпр. бруто домаћи производ, бруто национални доходак, расположиви доходак домаћинстава, издаци за финалну потрошњу, бруто инвестиције).

Централно место у систему националних рачуна заизимају секторски рачуни који дају, према институционалним секторима, систематски приказ различитих фаза економског процеса: производњe; формирањa дохотка; расподелe дохотка; прерасподелe дохотка; употребe дохотка; и финансијскe и нефинансијскe акумулацијe. Секторски рачуни такође укључују билансе стања за приказ стања имовине, обавеза и нето вредности на почетку и на крају обрачунског периода. Варијабле/појмови приказани у секторским рачунима укључују трансакције производима, трансакције непроизведеном нефинансијском имовином, дистрибутивне трансакције, трансакције финансијском имовином и обавезама, остале промене имовине, нефинансијску и финансијску имовину и обавезе.

Полазна тачка у изради нефинансијских секторских рачуна је класификовање сваке институционалне јединице у одговарајући институционални сектор према методологији ESA 2010 (European System of Accounts 2010).

ESA 2010 разликује пет засебних домаћих институционалних сектора (успостављених груписањем резидентних институционалних јединица):

(a) сектор нефинансијских инкорпорисаних предузећа (S.11);

(б) сектор финансијских инкорпорисаних предузећа (S.12);

(в) сектор државе (S.13);

(г) сектор домаћинстaва (S.14);

(д) сектор непрофитних институција које пружају услуге домаћинствима (S.15).

Ових пет сектора заједно чине укупну домаћу економију (S.1).

Сектор иностранства (S.2) чине нерезидентне институционалне јединице које ступају у трансaкције са резидентним институционалним јединицама.

Потпуни сет годишњих нефинансијских рачуна се израђује за укупну економију, као и по институционалним секторима. Поред рачунa добара и услуга који се израђује само за ниво укупне економије, постојећи сет рачуна за укупну економију и институционалне секторе укључује:

* рачун производње,
* рачун формирања дохотка,
* рачун распоређивања примарног дохотка,
* рачун расподеле дохотка,
* рачун употребе дохотка,
* рачун капитала.

За сектор иностранства (S.2), израђују се следећа три рачуна: рачун добара и услуга сектора иностранства, рачун примарног дохотка и текућих трансфера сектора иностранства и рачун капитала сектора иностранства.